La principal novetat d'aquest Protocol és que preveu criteris interpretatius i operatius per a l'actuació dels professionals de la seguretat que desenvolupen les seves funcions a Catalunya quan es trobin davant conductes d'assetjament sexual no previstes al Codi penal, però que es consideren constitutives d'infracció administrativa.
Aquest Protocol fa un pas més en la lluita contra la violència masclista en diversos fronts:
• Coordina tots els actors en seguretat (Policia de Catalunya, formada pel cos de Mossos d'Esquadra i les policies locals; policies portuàries i professionals de la seguretat privada) amb altres actors que tenen incidència en l'àmbit de la seguretat i de l'oci (càrrecs electes, tècnics municipals), juntament amb altres professionals i persones que presten els seus serveis en l'àmbit de l'oci (personal de sala, cambreres i cambrers, personal de control d'accés, auxiliars de serveis, etc.), per tal que cap fet s'escapi del seu coneixement i s'estableixi quin és el paper que cadascuna d'aquestes persones ha de tenir a l'hora de prevenir, però també a l'hora de reaccionar, davant d'aquest tipus de violències.
• Dota de contingut i criteris interpretatius l'assetjament sexual no penal, és a dir, aquell constitutiu d'infracció administrativa, per tal que sigui perseguible per la via administrativa i no quedi impune.
Amb la finalitat de visibilitzar, identificar i sancionar les conductes abusives, que alguns homes utilitzen, i que atempten contra la indemnitat i llibertat sexual de les dones.
• Aquest Protocol està dirigit a prevenir i donar la millor resposta davant d'atacs contra la llibertat i indemnitat sexuals de les persones, el 90% de les víctimes d'aquests delictes són dones i el 98% de les persones detingudes són homes.
El protocol també intervindrà quant la violència sexual es perpetri contra les persones LGBTI.
• El Protocol estableix les actuacions operatives envers l'agressor, com han d'actuar els cossos de seguretat quan es produeixin violències sexuals constitutives de delicte i també en els casos d'assetjament sexual no penal.
I, per primera vegada, s'estableixen pautes destinades en concret als professionals de la seguretat privada i al personal de control d'accés en aquest àmbit.
El 90% de les víctimes de delictes contra la indemnitat i llibertat sexual són dones i el 98% de les persones detingudes són homes.
El Protocol de seguretat contra les violències sexuals en entorns d'oci és un punt de partida en l'actuació i coordinació dels diferents professionals de la seguretat que exerceixen les seves funcions a Catalunya, especialment en l'àmbit de les violències sexuals no tipificades al Codi penal.L'àmbit territorial del Protocol és tot el territori de Catalunya i l'aplicarà la Policia de la Generalitat – Mossos d'Esquadra.
Les policies locals, professionals de la seguretat i entitats l'apliquen a mesura que s'hi van adherint.
El Protocol s'aplica a tots els establiments, persones, organismes o entitats, tant públics com privats, que formalitzin el corresponent conveni d'adhesió amb el Departament d'Interior, el qual ha de recollir els compromisos de totes dues parts.
És un instrument al qual es poden adherir totes les entitats i els organismes interessats, tot i que ja disposin d'un protocol específic per prevenir i reduir les violències sexuals en entorns d'oci.
Per a l'aplicació del Protocol, s'han de dictar o adaptar, si s'escau, les instruccions operatives concretes per a cadascuna de les corresponents categories dels professionals de la seguretat.